RAPPORT MILL-KUMMISSJONI Rapport lill-Parlament Ewropew u lill-Kunsill dwar it-Trattament Internazzjonali tal-Banek Ċentrali u l-Entitajiet Pubbliċi li Jġestixxu d-Dejn Pubbliku fir-rigward tat-tranżazzjonijiet tad-derivati tal-OTC /* COM/2013/0158 final /2 */





1. Introduzzjoni Ir-Regolament dwar derivati OTC, kontropartijiet ċentrali u repożitorji tat-tranżazzjonijiet (EMIR) ġie adottat fl-4 ta' Lulju 2012 u daħal fis-seħħ fis-16 ta’ Awwissu 2012[1]. L-EMIR jirrikjedi l-ikklerjar ċentrali ta’ kuntratti ta' derivati OTC standardizzati kollha (l-obbligu tal-ikklerjar), marġini għal kuntratti kklerjati mhux ċentralment (rekwiżiti tal-marġini) u r-rapportar ta’ kuntratti ta' derivati kollha lir-repożitorji tal-kummerċ (obbligu ta' rapportar). Il-banek ċentrali tal-Unjoni u l-korpi pubbliċi tal-Unjoni inkarigati mill-immaniġġjar jew inkarigati li jintervjenu fl-immaniġġjar tad-dejn pubbliku huma eżentati mill-EMIR u għalhekk mhumiex soġġetti għall-obbligu tal-ikklerjar, għat-tekniki tal-mitigazzjoni tar-riskju għal tranżazzjonijiet mhux klerjati jew għall-obbligu tar-rapportar. Fil-ħin tal-adozzjoni tal-EMIR, kien hemm inċertezzi dwar it-trattament ta' banek ċentrali barranin fl-applikazzjoni tar-riformi tad-derivati OTC f'ġurisdizzjonijiet oħra. Il-Parlament Ewropew u l-Kunsill għalhekk ipposponew deċiżjoni dwar l-applikazzjoni tal-EMIR għal banek ċentrali ta’ pajjiżi terzi sakemm ikun hemm aktar ċarezza dwar din il-kwistjoni. Il-Kummissjoni Ewropea ntalbet skont l-Artikolu 1(6) tal-EMIR biex tanalizza t-trattament internazzjonali ta' banek ċentrali u ta’ entitajiet pubbliċi li jimmanniġġjaw id-dejn pubbliku fil-qafas legali ta' ġurisdizzjonijiet oħra u biex tinforma lill-Parlament Ewropew u lill-Kunsill bl-analiżi komparattiva tagħha tliet xhur wara d-dħul fis-seħħ tal-EMIR. Jekk ir-rapport jikkonkludi li l-eżenzjoni tar-responsabbiltajiet monetarji minn dawk il-banek ċentrali ta' pajjiżi terzi mill-ikklerjar u l-obbligu ta' rapportar tkun meħtieġa, l-EMIR jawtorizza lill-Kummissjoni sabiex tadotta att delegat biex testendi l-lista ta' entitajiet eżentati taħt l-EMIR. 2. Il-Bażi Legali tar-Rapport: EMIR Artikolu 1 Rekwiżiti L-Artikolu 1(4) tal-EMIR jistipula “Dan ir-Regolament ma japplikax: (a) għall-membri tas-SEBĊ u korpi oħra tal-Istati Membri li jwettqu funzjonijiet simili u korpi pubbliċi oħra tal-Unjoni li huma impenjati fi jew jintervjenu fl-amministrazzjoni tad-dejn pubbliku; (b) għall-Bank ta’ Ħlasijiet Internazzjonali". Fir-rigward tal-banek ċentrali barranin u entitajiet pubbliċi barranin li jimmaniġġjaw id-dejn pubbliku, l-Artikolu 1(6) jagħti s-setgħa lill-Kummissjoni biex tadotta atti delegati biex temenda l-lista tal-entitajiet eżentati fl-Artikolu 1(4) u, għal dak il-għan, jobbliga lill-Kummissjoni biex "tħejji u tippreżenta lill-Parlament Ewropew u lill-Kunsill rapport fejn tevalwa t-trattament internazzjonali tal-korpi pubbliċi inkarigati minn jew li jintervjenu fl-immaniġġjar tad-dejn pubbliku u l-banek ċentrali" tliet xhur wara d-dħul fis-seħħ ta' EMIR. L-Artikolu 1(6) jispeċifika li "Ir-rapport għandu jinkludi analiżi komparattiva tat-trattament ta’ dawk il-korpi u banek ċentrali fil-qafas legali ta’ għadd sinifikanti ta’ pajjiżi terzi, inklużi mill-inqas [tlieta] mill-iktar qrati importanti fir-rigward ta’ volum ta’ kuntratti li jsiru ġo fihom, u tal-istandards ta’ immaniġġjar tar-riskju applikabbli għat-tranżazzjonijiet tad-derivati ippreżentati minn dawn il-korpi u minn banek ċentrali f’dawk il-ġurisdizzjonijiet. Jekk ir-rapport jasal għall-konklużjoni, speċjalment fir-rigward tal-analiżi komparattiva, li eżenzjoni mir-responsabbiltajiet monetarji ta' dawn il-banek ċentrali ta' pajjiżi terzi mill-obbligu tal-ikklerjar u tar-rapportar tkun neċessarja, il-Kummissjoni għandha żżidhom fil-lista stipulata fil-paragrafu 4 [lista ta' entitajiet eżentati taħt l-EMIR]." 3. Ġurisdizzjonijiet Ikkunsidrati: Il-Ġappun, l-Isvizzera u l-Istati Uniti L-EMIR jobbliga lill-Kummissjoni sabiex twettaq analiżi komparattiva tat-trattament tal-banek ċentrali u korpi pubbliċi li jimmaniġġjaw id-dejn pubbliku f'"numru sinifikanti ta' pajjiżi terzi, inklużi mill-inqas l-aktar tliet ġurisdizzjonijiet importanti fir-rigward tal-volumi ta' kuntratti nnegozjati". 3.1. Tliet ġurisdizzjonijiet l-aktar importanti fir-rigward tal-volumi ta' kuntratti nnegozjati: l-Istati Uniti, l-Isvizzera u l-Ġappun Minħabba n-natura globali tas-swieq tad-derivati OTC u n-nuqqas ta' trasparenza storika f'dawn is-swieq, dejta dettaljata dwar derivati OTC minn ġurisdizzjonijiet madwar id-dinja ma kinitx disponibbli. Madankollu, il-karti tal-bilanċ totali tal-banek jistgħu jservu bħala alternattiva utli u sempliċi għad-daqs tal-portafoll tad-derivati OTC tal-banek u l-volumi ta' kuntratti negozjati mill-ġurisdizzjonijiet. Huma wkoll indikatur tajjeb tar-riskju sistemiku li dawn is-swieq jippreżentaw. Il-Bank għal Ħlasijiet Internazzjonal (BIS) jipprovdi statistiki dettaljati dwar il-karti tal-bilanċ tal-banek minn ġurisdizzjonijiet li ġew użati f'dan ir-rapport biex jintgħażlu il-ġurisdizzjonijiet biex jiġu analizzati. Skont l-aktar dejta riċenti tal-BIS[2] ("Ammonti pendenti għall-pożizzjonijiet Internazzjonali skont in-nazzjonalità tas-sidien tal-banek tar-rapportar", Marzu 2012), l-aktar tliet ġurisdizzjonijiet importanti fir-rigward tal-volumi ta' kuntratti nnegozjati bl-użu totali tal-karta tal-bilanċ tal-banek bħala prokura huma l-Istati Uniti, il-Ġappun u l-Isvizzera. It-tabella ta’ hawn taħt turi l-aħħar dejta tal-BIS għall-aktar ġurisdizzjonijiet importanti. Ġurisdizzjonijiet li mhumiex tal-UE huma b’tipa grassa. Pajjiż prinċipali tal-bank || Il-pożizzjonijiet totali/Obbligazzjonijiet L-Istati Uniti tal-Amerika || 5012.2 Ir-Renju Unit || 4885.9 Franza || 3484.4 Il-Ġermanja || 3349.2 L-Isvizzera || 2751.9 Il-Ġappun || 2361.1 Il-Pajjiżi l-Baxxi || 1705.4 L-Isvezja || 1291.7 L-Awstralja || 948.5 Spanja || 916.0 Il-Kanada || 912.5 L-Italja || 825.1 Reġjun Amministrattiv Speċjali ta' Ħong Kong || 539.0 Tabella: Pożizzjonijiet internazzjonali skont in-nazzjonalità ta' sjieda tal-banek ta' rapportar, Ammonti pendenti f'biljuni ta' dollari tal-Istati Uniti Sors: BIS 3.2. Ġurisdizzjonijiet sinifikanti oħra: L-Awstralja, il-Kanada, Ħong-Kong Bil-ħsieb li jiġu inklużi numru akbar ta' pajjiżi terzi fl-analiżi komparattiva, ir-rapport janalizza wkoll il-qafas leġiżlattiv tal-Awstralja, il-Kanada u Ħong Kong fir-rigward tas-swieq tad-derivati OTC, li huma t-tliet ġurisdizzjonijiet l-aktar importanti li jmiss fir-rigward tal-volumi ta' kuntratti nnegozjati. 3.3. Avvanz li sar fir-rigward ta’ riformi fuq is-swieq tad-derivati OTC fl-Istati Uniti, l-Isvizzera, il-Ġappun, l-Awstralja, il-Kanada u Ħong Kong Dan ir-rapport jagħmel analiżi komparattiva tal-qafas regolatorju fl-Istati Uniti, l-Isvizzera, il-Ġappun, l-Awstralja, il-Kanada u Ħong Kong. Is-servizzi tal-Kummissjoni kkuntattjaw dawn il-ġurisdizzjonijiet biex jiġbru informazzjoni dwar l-oqfsa legali rilevanti tagħhom fuq tranżazzjonijiet ta’ derivati OTC applikabbli għal banek ċentrali u korpi pubbliċi inkarigati li jintervjenu jew inkarigati bl-immaniġġjar tad-dejn pubbliku. Huwa importanti li wieħed jinnota li dawn il-ġurisdizzjonijiet jinsabu fi stadji differenti fir-rigward tal-proċess tal-adozzjoni u l-implimentazzjoni tar-riformi tad-derivati OTC. L-Istati Uniti deħlin fil-fażi tal-implimentazzjoni. Il-Ġappun għandu kemm għadda regolament ġdid. L-Isvizzera hija fil-fażi li tħejji abbozz ta’ regolament biex tintroduċi qafas regolatorju ġdid. L-Awstralja u Ħong Kong proponew ir-reġim regolatorju tagħhom biex jimplimentaw riformi tad-derivati OTC iżda dawn għadhom ma ġewx adottati. Il-Kanada għadha qed tiffinalizza l-proposta tagħha għall-qafas legali tagħha għall-implimentazzjoni ta' riformi tad-derivati OTC. · L-Istati Uniti tal-Amerika Ir-riforma ta' Wall Street Dodd-Frank u l-Att tal-Protezzjoni tal-Konsumatur għaddew f'Lulju 2010. Minn dakinhar, il-Kummissjoni għan-Negozjar ta' Futuri ta' Komoditajiet (CFTC) u l-Kummissjoni dwar is-Sigurtajiet u l-Iskambju (SEC) iffinalizzaw il-maġġoranza tar-regoli ta' implimentazzjoni li għandhom jiġu żviluppati taħt id-Dodd-Franck. L-Istati Uniti issa deħlin fil-fażi tal-implimentazzjoni, b'approċċ ta' introduzzjoni gradwali deskritt hawn taħt. Obbligu ta' rapportar Rappurtaġġ obbligatorju u regoli ta' trasparenza bdew japplikaw mit-12 ta’ Ottubru 2012. L-obbligu tar-rappurtaġġ qed jiddaħħal gradwalment skont il-prodotti u t-tipi ta' parteċipant tas-suq: (i) mit-12 ta’ Ottubru 2012, il-parteċipanti ewlenin tas-suq[3] għandhom jibdew jirrappurtaw tpartit tar-rati tal-imgħax u tpartit ta' inadempjenza tal-kreditu; (ii) minn Jannar 2013, l-obbligu tar-rapportar għal dawn il-parteċipanti se jkun estiż għal tpartit tal-ekwità, tpartit ta’ valuta barranija, u tpartit ieħor tal-komoditajiet; u (iii) minn April 2013, il-parteċipanti kollha tas-suq (inkluż tpartit mhux minn negozjanti jew parteċipanti maġġuri fit-tpartit) se jkollhom jikkonformaw mal-obbligu tar-rapportar fil-klassijiet kollha tal-assi. Obbligu tal-ikklerjar L-obbligu tal-ikklerjar se jiddaħħal gradwalment skont il-prodotti u t-tip ta’ parteċipanti tas-suq. Is-CFTC fl-24 ta' Lulju 2012 propona l-ewwel klassijiet ta’ tpartit li se jkunu suġġetti għal klerjar obbligatorju, li jinkludu żewġ klassijiet ta’ tpartit ta' inadempjenza tal-kreditu u erba’ klassijiet ta’ tpartit tar-rata tal-imgħax li jiġu kklerjati permezz ta’ kontropartijiet ċentrali reġistrati u r-regoli ser jiġu ffinalizzait sar-raba’ kwart tal-2012. Approċċ gradwali skont it-tip ta' parteċipant tas-suq jibda mbagħad japplika (90/180/270 ġurnata biex jikkonformaw mal-obbligu tal-ikklerjar)[4]. Approċċ simili se jsegwi għal klassijiet ta’ assi oħra. · L-Isvizzera M'hemm l-ebda reġim ta' rapportar tal-kummerċ jew ta' kklerjar obbligatorju fis-seħħ fl-Isvizzera għal tranżazzjonijiet tad-derivati OTC. L-Isvizzera hija madankollu impenjata li timplimenta r-riformi tal-G20 dwar derivati OTC. Il-Kunsill Federali Svizzeru ddeċieda fis-27 ta' Awwissu 2012 li r-regolament eżistenti Svizzeru tal-infrastruttura tas-swieq finanzjarji kien jeħtieġ li jiġi emendat biex jikkonforma mar-rakkomandazzjonijiet tal-FSB u mal-istandards il-ġodda żviluppati mill-istipulaturi tal-istandards internazzjonali għall-infrastrutturi tas-swieq finanzjarji. Id-Dipartiment Federali tal-Finanzi ngħata struzzjonijiet biex iħejji abbozz ta’ dokument ta’ konsultazzjoni sar-rebbiegħa tal-2013 u għandu l-għan li jikkoordina l-approċċ tiegħu mal-UE bil-ħsieb li jadotta Regolament ekwivalenti għall-EMIR. Fl-istqarrija tiegħu għall-istampa tad-29 ta' Awwissu 2012, is-Segretarjat tal-Istat għal Affarijiet Finanzjarji Internazzjonali ddikjara b’mod espliċitu li “Sabiex tiġi żgurata l-kompetittività ta’ atturi fis-suq Svizzeru u l-aċċess għas-suq fl-UE, regolament ekwivalenti għal dak tal-UE għandu jinkiseb [fir-riformi fil-kummerċ u l-infrastruttura tas-swieq finanzjarji]. L-Isvizzera għalhekk qiegħda fil-fażi ta' tħejjija tar-riformi li jmiss tagħha u l-qafas regolatorju Svizzeru għad irid jiġi definit. · Il-Ġappun L-FSA Ġappuniża f’Lulju 2012 promulgat ordinanza tal-uffiċċju tal-kabinett li daħlet fis-seħħ fl-1 ta' Novembru 2012 fir-rigward ta' riformi rigward l-użu obbligatorju ta’ kontropartijiet ċentrali (l-obbligu tal-ikklerjar) u repożitorji tat-tranżazzjonijiet (obbligu ta' rapportar). Obbligu ta' rapportar Istituzzjonijiet finanzjarji reġistrati taħt l-Att tal-Iskambju tal-Istrumenti Finanzjarji (FIEA) sejrin ikunu meħtieġa li jirrapportaw lir-repożitorji tal-kummerċ tranżazzjonijiet tad-derivati OTC li għalihom huma disponibbli servizzi tar-repożitorji tal-kummerċ, bħal tranżazzjonijiet tad-derivati tal-kreditu u tranżazzjonijiet forward, ta’ għażla u ta' tpartit, f'relazzjoni mar-rata tal-imgħax, tar-rata tal-iskambju u l-ekwità. Tranżazzjonijiet applikabbli ser ikunu riveduti għall-espansjoni wara Novembru 2012, bil-konsiderazzjoni ta’ żviluppi ulterjuri fl-infrastruttura tas-suq. Obbligu tal-ikklerjar Il-Ġappun jipprevedi implimentazzjoni gradwali. Kif deskritt fir-raba’ rapport ta’ progress tal-FSB dwar l-implimentazzjoni ta’ riformi fid-derivati OTC, minn Novembru 2012, ċertu tpartit ta’ kreditu standardizzat[5] u tpartit tar-rati tal-imgħax[6] se jkun suġġett għal klerjar obbligatorju. L-ambitu tal-prodotti suġġetti għal klerjar obbligatorju mbagħad se jitwessa’ għal derivati OTC[7] oħra bil-kunsiderazzjoni ta’ elementi bħad-daqs tat-tranżazzjonijiet u l-livell ta' standardizzazzjoni. Ukoll, fl-istadju inizjali, l-ambitu ta' rekwiżiti tal-ikklerjar obbligatorji se jiġi applikat biss għal tranżazzjonijiet f’derivati OTC konklużi bejn istituzzjonijiet finanzjarji domestiċi ewlenin[8]. Ir-rekwiżiti tal-ikklerjar jistgħu jitwessgħu fil-ġejjieni għal tranżazzjonijiet bejn dawn l-istituzzjonijiet finanzjarji domestiċi u l-istituzzjonijiet finanzjarji barranin (mhux reġistrati taħt il-FIEA), billi jitqiesu d-diskussjonijiet internazzjonali għaddejjin bħalissa fuq ir-regolazzjoni transkonfinali. Banek ċentrali esteri, għalhekk, mhumiex fil-kamp ta' applikazzjoni tal-obbligi ta' rapportar u klerjar imposti mir-riformi tas-swieq tad-derivati OTC fil-Ġappun. · L-Awstralja Fit-12 ta’ Settembru 2012, il-Gvern Awstraljan introduċa abbozz ta' liġi fil-Parlament (Abbozz ta' Liġi tal-2012 għal Emenda fil-Leġiżlazzjoni tal-Kumpaniji (Tranżazzjonijiet tad-Derivati) li tipprovdi qafas leġiżlattiv biex jimplimenta r-riformi fis-swieq tad-derivati OTC fl-Awstralja. Il-qafas jipproponi approċċ flessibbli, li jippermetti lill-Ministru biex jiddeċiedi jekk l-ikklerjar mandatorju, ir-rapportar jew il-kummerċ fuq pjattaforma organizzata għandhomx japplikaw għal ċerti klassijiet ta’ derivati OTC. L-abbozz ta' liġi għadda mill-Kamra tar-Rappreżentanti u qed jistenna li jiġi kkunsidrat mis-Senat. Il-leġiżlazzjoni għandha tkun fis-seħħ sa tmiem l-2012. Regoli u regolamenti implimentattivi ser ikunu meħtieġa qabel ma jkunu imposti obbligi mandatorji. Skont il-qafas, il-Kummissjoni għall-Investimenti u s-Sigurtajiet Awstraljana (ASIC) se tkun awtorizzata toħroġ regoli ta' implimentazzjoni. Il-Bank tar-Riserva tal-Awstralja, l-Awtorità Awstraljana dwar ir-Regolazzjoni Prudenzjali u l-ASIC huma intitolati li jagħtu parir lill-Ministru dwar jekk l-obbligi mandatorji għandhomx japplikaw għal klassijiet speċifiċi ta’ derivati OTC. Fl-Awstralja, il-qafas leġiżlattiv għall-implimentazzjoni ta' riformi tad-derivati OTC għalhekk ġie propost iżda għadu ma ġiex adottat. Ir-regoli ta’ implimentazzjoni se jkunu jeħtieġu wkoll li jiġu ddefiniti aktar fil-fond. · Il-Kanada Fil-Kanada, il-qafas leġiżlattiv għall-implimentazzjoni tar-riformi fis-swieq tad-derivati OTC m’huwiex kompletament definit. L-akbar provinċji f’termini ta’ derivati OTC u oħrajn bħalissa qed jaħdmu biex il-leġiżlazzjoni tidħol fis-seħħ[9]. L-Amministraturi tat-Titoli tal-Kanada (CSA) qed jaħdmu fuq l-abbozzar tar-regolament implimentattiv jew regoli assoċjati mal-leġiżlazzjoni. Rapportar Is-CSA ippubblikaw dokument ta' konsultazzjoni dwar ir-repożitorji tal-kummerċ biex jinfurmaw fil-proċess tat-tfassil ta’ regoli. L-Ontario u l-Quebec diġà emendaw il-leġiżlazzjoni biex jappoġġjaw ir-rapportar lir-repożitorji tan-negozjar u l-aċċess regolatorju għad-dejta u l-parti l-kbira tal-provinċji qed jevalwaw jekk hemmx bżonn ta' bidliet leġiżlattivi. Is-CSA ser jikkonsultaw dwar regoli għar-rapportar tal-kummerċ u repożitorji tal-kummerċ, li għandhom jiġu ffinalizzati kmieni fl-2013. Ir-rekwiżiti huma skedati li jkunu implimentati fl-ewwel semestru tal-2013. L-ikklerjar L-Amministraturi tat-Titoli tal-Kanada (CSA) mexxew konsultazzjoni dwar l-ikklerjar li għalqet fit-tielet kwart tal-2012 u se tinforma t-tfassil tar-regoli li jmiss. Regolament provinċjali għall-ikklerjar ċentrali huwa mistenni li jkun fis-seħħ fil-provinċji fejn il-maġġoranza ta’ derivati OTC huma bbukkjati sa nofs l-2013. Madankollu, se jkun hemm bżonn ta' aktar ħidma biex tiġi armonizzata l-leġiżlazzjoni madwar il-provinċji kollha. Is-CSA qed jaħdmu wkoll fuq l-abbozzar tar-regoli implimentattivi għall-ikklerjar ċentrali, li huma mistennija li jkunu ppubblikati għall-konsultazzjoni fil-bidu tal-2013. · Ħong Kong Ħong Kong proponiet ir-reġim regolatorju tagħha għar-riformi fis-swieq tad-derivati OTC, wara l-konklużjoni tal-proċess ta’ konsultazzjoni tagħha. Il-proċess leġiżlattiv biex jiġi adottat ir-reġim regolatorju ġdid għadu għaddej. L-Awtorità Monetarja ta' Ħong Kong (HKMA) u l-Kummissjoni tas-Sigurtajiet u Futuri ta' Ħong Kong (SFC) wettqet konsultazzjoni pubblika f'Ottubru 2011 dwar ir-reġim regolatorju propost tagħhom tad-derivati OTC għal Ħong Kong, inkluż rapportar u kklerjar obbligatorju. Wara l-proċess ta’ konsultazzjoni, l-HKMA u l-SFC f'Lulju 2012 irrilaxxaw il-konklużjonijiet konġunti tagħhom. Il-proposta leġiżlattiva, għadha ma ġietx kompletament finalizzata. Rapportar Il-proposta regolatorja għal rappurtaġġ obbligatorju ġiet riveduta minn kumitat tal-Kunsill Leġiżlattiv u issa hija taħt l-abbozzar leġiżlattiv. L-għan huwa li jiġu introdotti l-emendi leġiżlattivi meħtieġa qabel il-leġiżlatura fil-bidu tal-2013. L-approċċ ser jiddaħħal gradwalment, u se jibda bit-tpartit tar-rata tal-imgħax u forwards mhux kunsinnabbli. Il-qafas regolatorju propost f'Ħong Kong jipprovdi għal kundizzjonijiet tal-post għar-rapportar tar-repożitorji tal-kummerċ: it-tranżazzjonijiet tad-derivati kollha li jolqtu lis-swieq finanzjarji ta' Ħong Kong se jkunu jeħtieġu jiġu rappurtati lir-repożitorju tan-negozjar lokali żviluppati mir-repożitarju tal-kummerċ ta' HKMA. L-ikklerjar Il-konklużjonijiet tal-konsultazzjoni jillimitaw l-obbligi tal-ikklerjar għal tranżazzjonijiet ibbukkjati f’Ħong Kong. Meta wieħed iqis ir-reazzjonijiet li waslu mill-konsultazzjoni, ir-regolaturi bdew jaħdmu fuq proposta leġiżlattiva biex titressaq quddiem il-Kunsill Leġiżlattiv, bil-għan tal-introduzzjoni tal-emendi leġiżlattivi meħtieġa mill-bidu tal-2013. Sadanittant, teżisti proposta leġiżlattiva interim biex tgħin l-ikklerjar volontarju ta’ ċerti tranżazzjonijiet ta’ derivati permezz ta’ CCPs lokali rrikonoxxuti mill-SFC. 4. Trattament internazzjonali ta' Banek Ċentrali u Uffiċċji tal-Immaniġġjar tad-Dejn f’dawn il-Ġuriżdizzjonijiet · L-Istati Uniti tal-Amerika L-Att Dodd-Frank jeskludi tpartit ta’ kontroparti li hija l-Bank tar-Riżerva Federali, il-Gvern Federali jew Aġenzija Federali li hija espressament appoġġjata mill-kreditu tal-Istati Uniti[10]. Banek ċentrali oħra, jiġifieri banek ċentrali barranin, mhumiex inklużi f'din l-esklużjoni. Is-CFTC u s-SEC qiesu l-applikazzjoni ta' kull waħda mir-rekwiżiti stabbiliti fl-Att Dodd-Frank u fittxew li jillimitaw l-effetti tagħhom għall-banek ċentrali barranin fuq bażi ta' każ b'każ meta jiżviluppaw regoli ta' implimentazzjoni, kif deskritt hawn taħt. Jekk wieħed jassumi li korpi pubbliċi inkarigati li jintervjenu jew inkarigati bl-immaniġġjar tad-dejn pubbliku huma parti mill-gvern, banek ċentrali barranin u korpi tal-ġestjoni tad-dejn pubbliku esteru huma koperti mill-istess reġim. Fi kliem ieħor, kif deskritt hawn taħt, korpi pubbliċi għall-ġestjoni tad-dejn pubbliku se jibbenefikaw ukoll minn eżenzjoni mill-ikklerjar u l-obbligi tar-rapportar. Ir-rekwiżiti tar-reġistrazzjoni Bħala suġġett ġenerali, is-CFTC eżenta bank ċentrali mir-rekwiżiti tar-reġistrazzjoni li altrimenti jistgħu jkunu applikabbli jekk tali istituzzjoni kellha titqies li taqa' taħt id-definizzjoni ta' negozjant tat-tpartit jew parteċipantt maġġuri fit-partit. Fit-tfassil tar-regoli konġunti finali mas-SEC[11], is-CFTC u s-SEC iddefinew termini ewlenin stabbiliti fid-DFA, inklużi d-definizzjonijiet tat-terminu “negozjanti tat-tpartit" “parteċipanti maġġuri fit-tpartit," u "parteċipant eliġibbli f'kuntratt.” Fir-rilaxx tar-Reġistru Federali tas-CFTC, il-Kummissjoni nnutat li filwaqt li entitajiet barranin m'għandhomx neċessarjament immunità mill-ġurisdizzjoni Amerikana għal attivitajiet kummerċjali mwettqa fis-swieq tal-Istati Uniti, mhemm xejn fid-dispożizzjonijiet relevanti tad-DFA jew l-istorja leġiżlattiva biex jindikaw li l-Kungress, meta għadda d-DFA, kellu l-intenzjoni li jiddevja mit-tradizzjonijiet tas-sistema internazzjonali billi jinkludi gvernijiet barranin, banek ċentrali barranin u istituzzjonijiet finanzjarji internazzjonali fi ħdan id-definizzjonijiet tat-terminu “negozjant tat-tpartit" jew “parteċipant maġġuri fit-tpartit.” Għalhekk, is-CFTC interpreta li tali gvernijiet barranin, banek ċentrali barranin u istituzzjonijiet finanzjarji internazzjonali m'għandhomx ikunu obbligati li jirreġistraw bħala negozjanti tat-tpartit jew parteċipant maġġuri fit-tpartit mas-CFTC[12]. Obbligu ta' rapportar Billi huma eżentati mir-rekwiżiti tar-reġistrazzjoni, il-banek ċentrali barranin huma wkoll eżentati mill-obbligu tar-rapportar. Madankollu, kontroparti tal-Istati Uniti li tipparteċipa fi tranżazzjoni ma' bank ċentrali barrani xorta tkun soġġetta għall-obbligu tar-rapportar taħt id-DFA. Pereżempju, fil-każ li l-Bank Ċentrali Ewropew iwettaq tranżazzjoni ma’ negozjant ta' tpartit reġistrat mas-CFTC, dak in-negozjant tat-tpartit xorta jkun soġġett għaż-żamma tar-rekords u l-kundizzjonijiet tar-rapportar applikabbli għal tali tpartit, anki jekk it-tranżazzjoni ma tkunx soġġetta għal rekwiżiti obbligatorji tal-ikklerjar. Din is-sitwazzjoni hija konsistenti mal-EMIR (fejn il-kontraparti fit-tranżazzjoni tal-bank ċentrali xorta trid tirrapporta), iżda toħloq approċċ differenzjat bejn l-Istati Uniti u banek ċentrali barranin taħt id-DFA. Tabilħaqq, it-tranżazzjonijiet mal-banek ċentrali tal-Istati Uniti huma eżentati għal kollox mid-DFA u għalhekk ma għandhomx għalfejn jiġu rapportati, filwaqt li tranżazzjonijiet ma' banek ċentrali barranin se jkollhom jiġu rrappurtati mill-kontroparti tal-Istati Uniti. Obbligu tal-ikklerjar F'regola separata[13], is-CFTC indirizza diversi eċċezzjonijiet għall-kundizzjoni li inkella tkun applikabbli li t-tpartit kollu jrid jiġi sottomess lil CCP reġistrat ma' CFTC għall-ikklerjar u interpreta li Bank Ċentrali barrani huwa eżentat minn kwalunkwe mir-rekwiżiti ta' kklerjar obbligatorju li jistgħu kieku japplikaw. Biex tintlaħaq determinazzjoni li gvernijiet barranin, banek ċentrali barranin u istituzzjonijiet finanzjarji internazzjonali m'għandhomx ikunu soġġetti għal rekwiżit tal-ikklerjar tad-DFA promulgat mill-Kungress, is-CFTC iċċita konsiderazzjonijiet simili li kien iddiskuta qabel meta ta l-eżenzjoni mir-reġistrazzjoni preżentata hawn fuq. B'mod partikolari, is-CFTC nnota[14] li huwa preżunt li “l-leġiżlaturi iqisu l-interessi sovrani leġittimi ta' nazzjonijiet oħra meta jiktbu l-liġijiet Amerikani”. F'dan ir-rigward, is-CFTC nnota li ma hemm xejn fid-DFA li jissuġġerixxi li l-Kungress ħaseb biex jiddevja minn dawn it-tradizzjonijiet meta promulga r-rekwiżiti tal-ikklerjar fl-Att, u minħabba kunsiderazzjonijiet ta' korteżija, il-Kummissjoni ddikjarat[15] li gvernijiet barranin, banek ċentrali u istituzzjonijiet finanzjarji internazzjonali m'għandhomx ikunu soġġetti għal mandat tal-ikklerjar stabbilit fid-DFA. · L-Isvizzera M'hemm l-ebda reġim ta' rapportar tal-kummerċ jew ta' kklerjar obbligatorju fis-seħħ fl-Isvizzera għal tranżazzjonijiet tad-derivati OTC. Konsegwentement, id-derivati OTC eżegwiti mill-Bank Nazzjonali Svizzeru jew ma’ kwalunkwe bank ċentrali jew domestiku jew korpi pubbliċi mhux domestiċi inkarigati li jintervjenu jew inkarigati fl-immaniġjar tad-dejn pubbliku, ma għandhomx bżonn jiġu kklerjati ċentralment jew irrappurtati taħt il-liġi Svizzera. Bl-istess mod, l-ebda tekniki għall-mitigazzjoni tar-riskji bilaterali ma japplikaw għal transazzjonijiet li jinvolvu bank ċentrali. L-Isvizzera pubblikament ħabbret li biħsiebha ssegwi mill-qrib l-approċċ tal-EMIR u għandha l-għan li tadotta regolament ekwivalenti. Banek ċentrali barranin taħt il-liġi Svizzera għalhekk aktarx li jibbenefikaw minn trattament ekwivalenti bħala banek ċentrali barranin taħt l-EMIR. · Il-Ġappun Fil-Ġappun, l-Ordni tal-Uffiċċju tal-Kabinett li daħlet fis-seħħ nhar l-1 ta' Novembru 2012 teżenta tranżazzjonijiet ma' banek ċentrali barranin u korpi ta' amministrazzjoni tad-dejn pubbliku mill-obbligi tal-ikklerjar u tar-rapportar. · Ħong Kong It-trattament tal-banek ċentrali huwa diskuss fil-konklużjonijiet konġunti HKMA-SFC ippubblikati f'Lulju 2012 wara l-proċess ta’ konsultazzjoni (ara hawn fuq). Dawn il-konklużjonijiet jipproponu eżenzjonijiet mill-obbligi tal-ikklerjar u r-rapportar għal banek ċentrali u għal entitajiet pubbliċi li jimmaniġġjaw id-dejn pubbliku minn ġurisdizzjonijiet li jipprovdu arranġament reċiproku għall-banek ċentrali ta' Ħong Kong u uffiċċji tal-immaniġġjar tad-dejn. Obbligu ta' rapportar Skont l-istrateġija proposta bħalissa, banek ċentrali barranin u entitajiet pubbliċi li jimmaniġġjaw dejn pubbliku jkunu eżentati mill-obbligu ta' rapportar. Il-konklużjonijiet konġunti HKMA-SFC ippubblikati f'Lulju 2012 ikkonkludew li: "fir-rigward ta' eżenzjonijiet għall-banek ċentrali, eċċ, ikkunsidrajna regolamenti proposti f'ċentri finanzjarji oħra. Fid-dawl ta' dan, aħna lesti nikkunsidraw li ninkorporaw eżenzjonijiet limitati fir-rigward tal-entitajiet tas-settur pubbliku involuti fil-ġestjoni tad-dejn pubbliku mill-obbligu ta' rapportar obbligatorju sabiex jiġi evitat li jiġu affettwati s-setgħat tagħhom biex jistabbilizzaw is-suq, meta u fejn ikun meħtieġ. Dawn jinkludu banek ċentrali, awtoritajiet monetarji jew korpi pubbliċi inkarigati bil-ġestjoni tad-dejn pubbliku u riżervi u l-manutenzjoni tal-istabbiltà tas-suq, kif ukoll istituzzjonijiet globali bħall-Fond Monetarju Internazzjoni, il-Bank għall-Ħlasijiet Internazzjonali, eċċ. Speċifikament, il-ħsieb kurrenti tagħna huwa – (1) l-istituzzjonijiet globali kollha bħal dawn għandhom ikunu eżentati b'mod sħiħ mill-obbligu ta' rapportar, (2) għall-banek ċentrali, awtoritajiet u korpi, kriterji bħar-reċiproċità jiġu meqjusa meta jiġi determinat jekk għandhomx jingħataw eżenzjonijiet mir-rapportar"[16]. Madankollu, il-kontropartijiet soġġetti għar-reġim regolatorju ta' Ħong Kong li jidħlu fi tranżazzjoni ma' bank ċentrali barrani xorta jkunu soġġetti għall-obbligu tar-rapportar. Dan l-approċċ huwa konsistenti mal-EMIR. Obbligu tal-ikklerjar B'mod simili, skont l-istrateġija ta' Ħong Kong proposta bħalissa, banek ċentrali barranin u entitajiet pubbliċi li jimmaniġġjaw dejn pubbliku jkunu eżentati mill-obbligu ta' kklerjar. Il-konklużjonijiet konġunti HKMA-SFC ippubblikati f'Lulju 2012 ikkonkludew li: "Ikkunsidrajna bir-reqqa r-rispons dwar eżenzjonijiet ġenerali mill-ikklerjar, u naraw il-mertu f'li nipprovdu uħud mill-eżenzjonijiet imfittxija. Ninnutaw ukoll, aktar ma ġurisdizzjonijiet jipprovdu dettalji dwar ir-regolamenti tad-derivati OTC proposti tagħhom, qed toħroġ xejra tat-tipi ta' eżenzjonijiet ġenerali li jistgħu jiġu introdotti f'ġurisdizzjonijiet maġġuri bħall-Istati Uniti u l-UE. Fid-dawl ta' dan qed nikkunsidraw jekk nagħtux eżenzjonijiet mill-ikklerjar, u jekk iva sa liema grad. B'mod partikolari - (1) Aħna lesti li nikkunsidraw li nagħtu eżenzjonijiet mill-ikklerjar fir-rigward ta' tranżazzjonijiet ma' ċerti banek ċentrali, awtoritajiet monetarji jew korpi pubbliċi inkarigati bil-ġestjoni tad-dejn pubbliku u riżervi u l-manutenzjoni tal-istabbiltà tas-suq, kif ukoll istituzzjonijiet globali bħall-Fond Monetarju Internazzjonali, il-Bank għall-Ħlasijiet Internazzjonali, eċċ. Kriterji bħar-reċiproċità jiġu kkunsidrati meta jiġi determinat jekk jingħatawx eżenzjonijiet lil banek ċentrali, awtoritajiet monetarji u korpi pubbliċi."[17] Ħong Kong se jkompli jissorvelja l-standards internazzjonali u l-prattiki biex jiddetermina d-dettalji dwar eżenzjoni bħal din, li sejrin jiġu kkonsultati fl-ewwel kwart tal-2013. · L-Awstralja L-Abbozz ta' Liġi tat-Tranżazzjonijiet tad-Derivati, kif inhu propost bħalissa fl-Awstralja, ma jinkludix u lanqas jeskludi xi entitajiet jew persuni minn obbligi mandatorji ta' rapportar dwar il-kummerċ jew l-ikklerjar ċentrali. Meta l-Ministru jagħmel determinazzjoni li obbligu mandatorju se japplika għal klassijiet speċifikati ta' tranżazzjonijiet OTC, huwa għandu d-diskrezzjoni, f’dak il-punt, li jillimita l-entitajiet li għalihom jista' japplika dak l-obbligu mandatorju[18]. Suġġetta għal xi limiti stabbiliti taħt ir-regolamenti, il-Kummissjoni Awstraljana dwar is-Sigurtajiet u l-Investimenti (ASIC) ser tkun mistennija tagħmel regoli li jispeċifikaw id-dettalji dwar kif il-parteċipanti jistgħu jikkonformaw ma' obbligi mandatorji. Ir-regoli jistgħu wkoll jipprovdu eżenzjonijiet. Għalhekk l-ambitu aħħari ta’ kwalunkwe obbligu mandatorju jkun meqjus bħala parti mill-proċessi ta' konsultazzjoni li jmiss għall-proċessi tad-determinazzjonijiet tal-Ministru, regolamenti, jew regoli ASIC. Minn skambji mal-persunal, il-ħsieb preliminari fil-livell tal-persunal jindika li l-banek ċentrali/entitajiet tal-gvern probabbilment jitneħħielhom l-obbligu ta’ kklerjar u l-obbligi tar-rapportar. Madankollu, l-ebda deċiżjoni formali għadha ma ttieħdet. Dawn il-ħsibijiet u l-approċċ ġew innutati fil-konsultazzjoni t'April 2012, li stipulat li[19]: "Il-benefiċċji ta' kwalunkwe regoli għall-ikklerjar ċentrali jridu jiġu bilanċjati mal-ispejjeż tagħhom. Fattur ewlieni biex jiġu determinati l-ispejjeż (u l-prattikalitajiet) ta' reġim tal-ikklerjar ċentrali mandatorju huwa n-natura tal-partijiet li potenzjalment jistgħu jkunu soġġetti għal obbligi imposti taħt ir-reġim. Jista' għalhekk ikun adatt li dawn l-obbligi ta' kklerjar ikunu japplikaw biss għal xi entitajiet. (...) Għażla minnhom hija li jiġu esklużi entitajiet pubbliċi, bħal banek ċentrali, uffiċċji tad-dejn, banek għall-iżvilupp multilaterali supra-nazzjonali u entitajiet bħall-Fond Monetarju Internazzjonali (IMF)." · Il-Kanada Ir-regoli għadhom mhumiex finalizzati. L-iskambji fil-livell tal-persunal jindikaw li xi tip ta’ eżenzjoni għall-Bank tal-Kanada (jew possibilment aktar ġeneralment, il-banek ċentrali) qed tiġi kkunsidrata kemm għall-obbligi tal-ikklerjar kif ukoll tar-rapportar. Tista’ tingħata wkoll kunsiderazzjoni għal eżenzjonijiet possibbli għall-Gvern tal-Kanada u korpi pubbliċi oħrajn. Ix-xogħol fuq dawn l-eżenzjonijiet madankollu għadu mhux lest. Għalhekk għadu kmieni wisq biex wieħed jikkonkludi dwar it-trattament tal-banek ċentrali u l-entitajiet pubbliċi li jimmaniġġjaw id-dejn pubbliku taħt ir-reġim regolatorju Kanadiż li jmiss. · Tabella sommarja || Obbligu tal-Ikklerjar || Obbligu tar-Rapportar L-UE || Eżentati || Eżentati L-Istati Uniti || Eżentati || Eżentati Il-Ġappun || Eżentati || Eżentati L-Isvizzera || Se jiġu eżentati || Se jiġu eżentati L-Awstralja || Eżenzjoni prevista || Eżenzjoni prevista Il-Kanada || L-eżenzjoni se tiġi kkunsidrata || L-eżenzjoni se tiġi kkunsidrata Ħong Kong || Eżenzjoni prevista || Eżenzjoni prevista Trattament internazzjonali ta' banek ċentrali barranin u entitajiet pubbliċi li jimmaniġġjaw id-dejn pubbliku 5. Konklużjonijiet Fid-dawl ta' dan ta' hawn fuq, banek ċentrali u korpi pubbliċi inkarigati li jintervjenu jew inkarigati bl-immaniġjar tad-dejn pubbliku mhux se jkunu soġġetti għall-obbligu tal-ikklerjar u ta’ rappurtaġġ skont l-oqfsa regolatorji tal-Istati Uniti u tal-Ġappun u dawk Svizzeri futuri. Ukoll x'aktarx li jkunu eżentati taħt l-oqfsa legali li jmiss Awstraljani u ta' Ħong Kong. L-eżenzjonijiet taħt ir-reġim Kanadiż jistgħu jseħħu wkoll. Iż-żieda fil-lista ta' banek ċentrali[20] barranin mal-entitajiet eżentati taħt l-EMIR ser tipprevjeni l-indħil mal-kondotta tar-responsabbiltajiet monetarji tagħhom u tippromwovi ambjent ekwu fl-applikazzjoni tar-riformi tad-derivati OTC fir-rigward ta' transazzjonijiet mal-banek ċentrali madwar dawn il-ġurisdizzjonijiet, f'dak li għandu x'jaqsam mal-obbligi tal-ikklerjar u rapportar ċentrali. Dan se jikkontribwixxi wkoll għal aktar koerenza u konsistenza internazzjonali. L-eżerċitar tar-responsabbiltajiet monetarji u l-ġestjoni tad-dejn sovran għandhom impatti konġunti fuq il-funzjonament tas-swieq tar-rati tal-imgħax li jridu jiġu koordinati biex jiżguraw li dawn iż-żewġ funzjonijiet jitwettqu b'mod effiċjenti. Minħabba li l-EMIR jeskludi mill-kamp ta’ applikazzjoni tiegħu l-banek ċentrali tal-UE u korpi pubbliċi oħra tal-UE li jimmaniġġjaw id-dejn sabiex jevitaw l-illimitar tas-setgħat tagħhom biex iwettqu l-ħidmiet tagħhom ta' interess komuni, l-applikar ta' reġimi differenti għal dawn iż-żewġ funzjonijiet meta jiġu eżerċitati minn entitajiet ta' pajjiż terz ikun ta' detriment għall-effettività rispettiva tagħhom. Sabiex ikun żgurat li banek ċentrali ta' pajjiż terz u korpi oħra inkarigati mill-immaniġġjar jew li jintervjenu fid-dejn pubbliku jkomplu jwettqu adegwatament il-ħidmiet tagħhom, korpi pubbliċi ta' pajjiż terz inkarigati mill-immaniġġjar jew li jintervjenu fid-dejn pubbliku għandhom ukoll jiġu inklużi fl-atti delegati adottati taħt l-Artikolu 1(6). Fir-rigward ta' tekniki tal-mitigazzjoni tar-riskju għall-kummerċ li ma jkunux ikklerjati ċentralment f’CCP, l-istampa globali għadha inċerta. Grupp ta’ ħidma internazzjonali[21] huwa mistenni jippreżenta r-rakkomandazzjonijiet tiegħu għal ġurisdizzjonijiet tal-G20 fi tmiem l-2012. Fl-aħħar abbozz tat-test huwa jirrakkomanda l-eżenzjoni tat-tranżazzjonijiet mal-banek ċentrali mill-kamp ta’ applikazzjoni ta' rekwiżiti tal-marġni[22]. Dan huwa konformi mar-regoli tal-UE (EMIR). Il-Kummissjoni se tagħti attenzjoni mill-qrib lill-iżvilupp tar-Rapport WGMR u l-implimentazzjoni tiegħu f’ġurisdizzjonijiet oħra. L-analiżi komparattiva f'dan ir-rapport ma hija bl-ebda mod eżawrjenti. Hija msejsa wkoll fuq il-leġiżlazzjoni ta' xi pajjiżi terzi li mhijiex finali. Ir-rapport se jkun jeħtieġ li jiġi aġġornat regolarment minħabba li l-proċess ta' riforma javvanza f'dawn u f'ġurisdizzjonijiet oħra tal-G20. F'dan l-istadju, il-Kummissjoni tikkonkludi li att delegat huwa meħtieġ biex jiġi emendat l-Artikolu 1(4) tal-EMIR u biex jiġu eżentati l-banek ċentrali u l-korpi pubbliċi inkarigati li jintervjenu jew inkarigati li jintervjenu fl-immaniġġjar tad-dejn pubbliku mill-Ġappun u l-Istati Uniti, li huma ż-żewġ ġurisdizzjonijiet b'regoli finali dwar derivati OTC fis-seħħ. Hekk kif l-Awstralja, il-Kanada, Ħong Kong u l-Isvizzera jipproċedu bl-iffinalizzar tar-regoli tagħhom, il-Kummissjoni se tissorvelja u tirrapporta dwar l-aħħar żviluppi bil-ħsieb li teżenta wkoll il-banek ċentrali rispettivi tagħhom u uffiċċji tal-immaniġġjar tad-dejn fuq il-bażi tar-regoli li huma attwalment proposti f’dawk il-ġurisdizzjonijiet. Sabiex ikun żgurat li banek ċentrali ta' pajjiż terz u korpi pubbliċi oħra inkarigati li jintervjenu jew inkarigati li jintervjenu fl-immaniġġjar tad-dejn pubbliku jkomplu jwettqu adegwatament il-ħidmiet tagħhom, pajjiżi oħra wkoll se jkunu kkunsidrati fil-futur kif meħtieġ. Aktar emendi tal-Artikolu 1(4) tal-EMIR biex jiġu inklużi pajjiżi mhux elenkati f'dan l-ewwel rapport jistgħu għalhekk ikunu mistennija. Fil-futur immedjat, l-ebda distorsjoni fis-suq ma se tiġi imposta fuq pajjiżi terzi li mhumiex inklużi fl-ewwel att delegat, minħabba li l-obbligi relatati għal ikklerjar ċentrali u t-tekniki tal-mitigazzjoni tar-riskji għal kummerċ mhux ikklerjat għadhom ma daħlux fis-seħħ fl-Unjoni. Il-Kummissjoni Ewropea se tagħti attenzjoni mill-qrib għaż-żmien tad-dħul fis-seħħ ta’ dawn l-obbligi mal-eżenzjonijiet ta' banek ċentrali ta' pajjiżi terzi. [1] Ir-Regolament (UE) Nru 648/2012. [2] http://www.bis.org/statistics/bankstats.htm, Tabella 8A [3] Skambji u pjattaformi, kmamar tal-kumpens, ir-repożitorji tad-dejta tat-tpartit, Negozjanti tat-Tpartit (SDS), u Parteċipanti Maġġuri fit-Tpartit (MSPS). [4] L-ewwel grupp ta’ entitajiet li se jkunu meħtieġa biex jikklerjaw fi żmien 90 ġurnata minn meta s-CFTC joħroġ determinazzjoni tal-ikklerjar finali jinkludu negozjanti tat-tpartit, parteċipanti maġġuri fit-tpartit, u fondi privati li jidħlu f'aktar minn 200 tpartita fix-xahar. It-tieni grupp, li jridu jikkonformaw fi żmien 180 ġurnata, jinkludi l-fondi privati l-oħrajn kollha, pools tal-komoditajiet u oħrajn involuti f’attivitajiet finanzjarji. It-tielet grupp, li hu permess 270 ġurnata biex jikkonforma mar-rekwiżiti tal-ikklerjar, jinkludi kwalunkwe persuni mhux koperti mill-ewwel żewġ gruppi, bħal pereżempju kklerjar għal sottokontijiet ta' partijiet terzi u pjanijiet tal-irtirar. [5] Denominati IRS Plain-vanilla JPY b'referenza għal LIBOR [6] CDS ibbażat fuq indiċi (jiġifieri s-Sensiela ta' indiċi iTraxx tal-Ġappun) [7] IRS denominati JPY b'referenza għat-TIBOR, munita barranija (US$ u euro) IRS denominati, u s-CDS li jirreferenzjaw kumpanija Ġappuniża. [8] Prodotti suġġetti għall-ikklerjar obbligatorju bejn istituzzjonijiet finanzjarji domestiċi kbar reġistrati taħt l-Att ta' Skambju tal-Istrumenti Finanzjarji (FIEA) li huma membri ta' organizzazzjoni tal-ikklerjar (Japan Securities Clearing Corporation, JSCC) jew li huma sussidjarji ta' kumpanija ewlenija li hija Membru tal-JSCC. [9] Is-setgħat għar-regolazzjoni tas-sigurtajiet jappartjenu lill-provinċji fil-Kanada. [10] DFA, Sec 721-47(B) dwar Esklużjonijiet-Tpartit: "It-terminu 'tpartit' ma jinkludix […]: (ix) kwalunkwe ftehim, kuntratt, jew tranżazzjoni ta' kontroparti li hija l-Bank tar-Riżerva Federali, il-Gvern Federali, jew Aġenzija Federali li hija espressament appoġġjata mill-kreditu tal-Istati Uniti; […] [11] Ara r-Reg. Fed. 77 30596 (23 ta' Mejju 2012) [12] Ara r-Reg. Fed. 77 30596, 30693. [13] Ara r-Reg. Fed. 77 . 42560 (19 ta' Lulju, 2012).) [14] Ara r-Reg. Fed. 77 . 42560, 42562. [15] Ara r-Reg. Fed. 77 . 42560, 42562. [16] Paragrafu 127, http://www.hkma.gov.hk/media/eng/doc/key-information/press-release/2012/20120711e3a34.pdf) [17] Paragrafu 167, http://www.hkma.gov.hk/media/eng/doc/key-information/press-release/2012/20120711e3a34.pdf) [18] It-Taqsima 901-D tal-abbozz ta' liġi dwar id-derivati OTC (http://www.treasury.gov.au/ConsultationsandReviews/Submissions/2012/Derivative-Transactions) 901D - Ir-regolamenti jistgħu jillimitaw il-persuni li għalihom ir-rekwiżiti jistgħu jiġu imposti Ir-regolamenti jistgħu jipprovdu li r-regoli dwar it-tranżazzjonijiet tad-derivati: (a) ma jistgħux jimponu rekwiżiti (jew ċerti tipi ta' rekwiżiti) fuq ċerti kategoriji ta' persuni; jew (b) jistgħu biss jimponu rekwiżiti (jew ċerti tipi ta' ħtiġijiet) fuq ċerti klassijiet ta' persuni f'ċerti ċirkostanzi. Nota: Klassi ta’ persuni jistgħu jkunu deskritti b'referenza għal xi kwistjoni, inkluż (pereżempju): (a) il-volum ta’ tranżazzjonijiet ta' derivati li saru minn persuni fuq perjodu; jew (b) il-karatteristiċi jew in-natura ta' persuni jew tan-negozji tagħhom; jew (c) il-post tar-residenza jew tan-negozju ta’ persuni. [19] Ara t-titolu ‘Entitajiet’ tad-Dokument ta' Konsultazzjoni (Implimentazzjoni ta' qafas għall-G20 tal-Awstralja għal impenji ta' derivati immedjati, paġna 17) – April 2012 http://www.treasury.gov.au/~/media/Treasury/Consultations%20and%20Reviews/2012/Over%20the%20counter%20derivatives%20commitments%20consultation%20paper/Key%20Documents/PDF/OTC%20Framework%20Implementation_pdf.ashx [20] Il-banek ċentrali fil-ġurisdizzjonijiet kollha analizzati f'dan ir-rapport iwettqu funzjonijiet relatati mar-responsabbiltajiet monetarji tagħhom. [21] WGMR - Grupp ta' Ħidma dwar ir-Rekwiżiti tal-Marġnijiet. [22] http://www.bis.org/press/p120706.htm, Rekwiżiti tal-marġini għal derivati kklerjati mhux ċentralment, BCBS u IOSCO, is-6 ta’ Lulju 2012